<classify> HALMASHAURI ya Wilaya ya Mwanga mkoani Kilimanjaro, inatarajiwa kuanza ujenzi wa kiwanda cha juisi ya matikiti, na soko la kimataifa la mazao ya kibiashara ili kuongeza mapato katika halmashauri hiyo.Mkuu wa Wilaya, Thomas Apson alisema hayo alipozungumzia mikakati ya halmashauri hiyo kuongeza mapato yatokanayo na fursa zilizopo. Alisema lengo ni kuunga mkono juhudi za Rais John Magufuli katika kuanzisha viwanda, kwa sababu wana maeneo makubwa ya kilimo cha umwagiliaji katika kata za Kirya na Kileo na wakulima wanaofanya kilimo hicho ni zaidi ya 800.Alisema halmashauri hiyo ina fursa nyingi za kiuchumi; na endapo zitasimamiwa vizuri wataongeza mapato mengi na kutekeleza miradi ya maendeleo, ambayo imebuniwa na wananchi katika kila kata. Apson alisema katika mikakati yao, pia wanatarajia kuanzisha utalii wa ndani kwenye Bwawa la Nyumba ya Mungu na Ziwa Jipe, ambayo yana vivutio vingi vya utalii.Alisema moja ya vivutio hivyo ni wanyama kama tembo na ndege wa aina mbalimbali, hivyo wakikarabati miundombinu watapata watalii wengi wa ndani, ambao watatembelea maeneo hayo na halmashauri itapata mapato mengi.Mkurugenzi Mtendaji wa halmashauri hiyo, Zefrin Lubuva alisema serikali inaimarisha sekta ya afya kwa kujenga na kuboresha vituo vya afya ili kuhakikisha wananchi wanapata huduma za afya karibu na makazi yao.Uboreshaji huo unahusisha chumba cha upasuaji, maabara, chumba cha kujifungulia, wodi ya mama na mtoto na chumba cha kuhifadhia maiti katika kituo cha afya Kisangara, alisema.Alisema awali wakazi wa Kata ya Lembeni, walikuwa wanalazimika kuhifadhi maiti nyumbani kutokana na Kituo cha Kisangara kutokuwa na chumba cha kuhifadhia maiti. Alisema halmashauri hiyo ina vituo vya afya viwili vya Kisangara na Kigonigoni, ambapo serikali kuu ilitoa Sh milioni 400 kwa kila kituo na ujenzi upo katika hatua za mwisho kukamilishwa.  <topic>: KITAIFA 